google/wiki40b huggingface dataset:
Grøtberg

Grøtberg er en matrikkelgard i Østre Toten (gnr. 146), om lag tre kilometer nord for Lena. Det er i dag (2008) tre bruk, Pergarden (bnr. 1), Ner-Grøtberg (bnr. 2) og Grøtberg (bnr. 4). Jorda på det fjerde bruket, Bakken (bnr. 3), er solgt til garden Hammarstad. Unna Grøtberg er også småbruket Grøtbergsbakken (bnr. 5). Grøtbergsgardene har gitt navn til grenda Grøtbergsleia. I Norske Gaardnavne tolkes gardsnavnet Grøtberg som en sammensetning av gammalnorsk grjót, stein, og berg, altså Steinberg.
San Marinos kommuner

Dette er en liste over kommuner (castelli) i San Marino. San Marino er inndelt på øverste administrative nivå i 9 castelli der en av dem også er San Marino by selv.
Anatomi

Anatomi er læren om oppbyggingen av menneskers, dyrs og andre organismers kropp og struktur. En person med spesialkunnskaper i anatomi kalles en anatom.

Historie

Grunnleggeren av den moderne anatomien kan sies å ha vært Andreas Vesalius (1514–1564), som i 1543 utga boka «De humani corporis fabrica» («Om kroppens strukturer»). Fram til dette ble Galenos (ca. 130-ca. 200) regnet som den største autoriteten innen anatomien. Også Leonardo da Vinci (1452–1519) var viktig for den moderne anatomien, i og med at han fra 1489 begynte å lage en serie anatomiske tegninger der nøyaktigheten overgikk alle tidligere kjente forsøk på å beskrive menneskekroppen.
Jarl av Warwick

Jarl av Warwick er en av de eldste jarletitler i England. Den ble opprettet som engelsk adelstittel, men er nå en britisk adelstittel. I middelalderen var jarledømmet arvelig gjennom kvinnelige ledd, og ble derfor holdt av flere familier. Tradisjonelt var den som hadde tittelen også innehaver av Warwick Castle, og da den ellevte jarlen spesifiserte at slottet skulle gå til en mannlig arving, mente han antagelig implisitt av også tittelen skulle arves av samme person. Den siste jarlen i den opprinnelige opprettelsen var den attende, Edward Plantagenet, 18. jarl av Warwick. Da han i 1499 ble anklaget for høyforræderi ble tittelen inndratt. Den meste kjente jarlen i denne opprettelsen var Richard Neville, 16. jarl av Warwick, som under rosekrigene ble kjent som «kongemakeren».
Den første jarl av Warwick var Henry de Beaumont, den yngre sønn av Roger de Beaumont, greve av Meulan og bror av Robert de Beaumont, 1. jarl av Leicester. Familiens navn Beaumont ble latinisert som de Bello Monte («fra det vakre fjell»), men de var også kjent som Newburgh, latinisert som de Novo Burgo («fra den nye burg/by»). Henry endret sitt navn til Newburgh etter festningen Neubourg som var hans hjem i Normandie. Han ble konstabel av festningen Warwick Castle i 1068, og jarl i 1088 som belønning for hans støtte til kongen under opprøret i 1088 som følge av Vilhelm Erobrerens død.
Den andre opprettelsen var for John Dudley, 1. hertug av Northumberland. Han ble også anklaget for høyforræderi, og hertugtittelen ble inndratt, men hans sønn John fikk arve jarledømmet. Etter ham fulgte broren Ambrose, men da han døde uten arvinger døde tittelen ut.
Den tredje opprettelsen var for Robert Rich, 3. baron Rich. I motsetning til de som tidligere hadde hatt tittelen kontrollerte ikke Richslekten Warwick Castle; det var i Grevilleslektens eie. Da den åttende jarlen i Richslekten døde uten arvinger ble tittelen gjenopprettet for 1. jarl Brooke, slik at tittel og slott ble gjenforent. Greville ble dermed jarl Brooke og jarl av Warwick, og søkte om tillatelse til å bare bruke den mest prestisjefylte tittelen, Warwick. En slik tillatelse har aldri blitt gitt, men slekten sluttet å bruke tittele jarl Brooke, og med unntak av når jarlen er i House of Lords omtales han kun som jarl av Warwick.
Harads

Harads er et tettsted i Boden kommune i Norrbottens län i landskapet Norrbotten i Sverige. I 2010 hadde tettstedet 501 innbyggere.
Stedet ligger på nordre side av Luleälven om lag 45 kilometer nordvest for Boden langs Riksväg 97 mellom Luleå og Jokkmokk. Harads er sentrum for flere småsteder i Edefors församling og her finnes Edefors kirke så vel som bibliotek, apotek, butikker, verksteder og en campingplass. Her ligger også Kläppgårdens bygdegårds- och hembygdsmuseum og like utenfor sentrum finner vi utsiktspunktet «Utsiktsklippan» med utsikt over elvdalen.
Harads innehar Norrlands varmerekord; 36,9 grader ble registrert den 17. juli 1945.
Kjernebrensel

Kjernebrensel, kjernefysisk brensel eller reaktorbrensel er en betegnelse for brensel som kan brukes i en kjernefysisk fisjon eller en kjernefysisk fusjon med en hensikt om å skape kjernefysisk energi.

Bruksområder

Uran og plutonium er fissile materialer som ofte brukes i kjernefysiske fisjoner. Når de treffes av nøytroner vil atomkjernene spaltes, noe som medfører frigjøringen av nye nøytroner. På denne måten kan det opprettholdes en kjedereaksjon som slipper løs energi. Energien som slippes løs vil enten være kontrollert i en fisjonsreaktor, eller ukontrollert i et kjernevåpen.

Bruk i en fisjonsreaktor

Som regel vil bremselselementene i en fisjonsreaktor bestå av urandioksid, innkapslet i staver som består av metallet zirkonium. Urandioksid er et metalloksid som foretrekkes å brukes framfor bruket av et rent metall, fordi oksidet har høyere smeltepunkt og fordi metallet allerede er oksidert som vil si at det ikke kan brenne.
Horgefjorden (Rogaland)

Horgefjorden er en fjord på grensen mellom kommunene Stavanger og Strand. Den er en sentral fjord og grenser til flere andre fjorder i området. I vest ligger Åmøyfjorden som går videre til Byfjorden og sentrum av Stavanger. I nord ligger Hidlefjorden, i øst ligger Idsefjorden, i sørøst ligger Høgsfjorden, som går videre til Frafjorden og Lysefjorden, og i sør ligger Gandsfjorden.
Fjorden er rundt seks kilometer lang og omtrent like brei. 
Midt i Horgefjorden ligger øya Horge, som fjorden er oppkalt etter. Av øyer som ligger rundt Horgefjorden finner vi Hidle i nord, Heng i øst, Lindøy og Vassøy i sør og Åmøy i nordvest. En rekke holmer ligger mellom Horgefjorden og Åmøyfjorden. Mellom Horge og Vassøy ligger Vassøyosen som er en del av fjorden. 
Fjorden blir krysset av ferge mellom Stavanger og Tau.
Eyolf

Etymologi

Eyolf har opprinnelse i norrøne Eyjolfr, Eyiólfr og ØyulfR, som er dannet av leddene ey, «øy», og ulfr, «ulv».
Eiolf, Eiulf, Eiolv, Øyuv, Øyu og Øyel er norske varianter av navnet.
Eyjólfur er en islandsk form av navnet.
Second Hand Theft

Second Hand Theft er et musikkalbum med Dunderbeist, utgitt i 2008. Dette er bandets debutalbum.
Batman v Superman: Dawn of Justice

Handling

Batman drar fra Gotham til Metropolis for å ta opp kampen med Supermann, i frykt for hva som kan skje hvis sistnevnte ikke blir tatt hånd om. Mens Batman og Supermann konfronterer hverandre, kommer en ny trussel på banen som kan sette menneskeheten i større fare enn noen gang.
Jimmy Morales

Oppvekst og utdanning

Morales kommer fra en fattig familie og er evangelikalsk kristen. Han har utdanning innen Business Administration fra Universidad de San Carlos de Guatemala og teologi.

Politisk karriere

Jimmy Morales stilte til valg som ordfører i kommunen Mixco i Guatemala i 2011, for det politiske partiet Frente de Convergencia Nacional (FCN-Nación), men ble ikke valg inn. 10. mars 2013 ble han valgt til generalsekretær for partiet Frente de Convergencia Nacional. 17. mai 2015, kunngjorde han at han stiller som presidentkandidat ved valget høsten 2015. Han ble opprinnelig sett på som en outsider, men fikk overraskende 23.99% og mest stemmer i presidentvalget. Han gikk dermed videre til andre valgomgang mot Sandra Torres. Han ble valgt til Guatemalas president 25. oktober, etter å ha fått 67.43% i andre valgomgang. Han blir sett på som en svært konservativ politiker og profilerer seg som motstander av korrupsjon. Han stilte med slagordet «Hverken korrupt eller tyv» (Ni corrupto, ni ladrón). Han identifiserer seg som nasjonalist, støtter dødsstraff og er motstander av abort. Han har i tillegg sagt at han fornekter folkemordet på Ixilfolket.
Compostela Valley

Politisk inndeling

Compostela Valley er delt i 11 "municipalities" (landkommuner).
Kjølsdal bru

Kjølsdal bru er en platebru på riksvei 15 i Eid kommune i Sogn og Fjordane. Brua ble åpnet i 1974 og er 31 meter lang.
Pachydeminae

Utseende

Stort sett middelsstore, avlange, gulbrune eller brunlige oldenborrer. Som vanlig hos denne gruppen har antennene store lameller, særlig hos hannene.

Utbredelse

Gruppen er representert i alle verdensdeler, særlig er den artsrik i Afrika og middelhavsområdet.
Norsk rødt fe

Norsk rødt fe er en norsk rase av storfe som gjerne blir forkortet NRF. NRF er den dominerende storferasen i Norge og står for mesteparten av all melk- og storfekjøttproduksjon i landet. Rasen ble etablert i 1935 da gamle norske raser som hedemarksfe ble krysset med Svensk röd och vit boskap (SRB) og finsk ayrshire (FAY). Også i dag tas disse rasene inn når de har aktuelle okser.
Siden 60-tallet har rasen vært dominerende i Norge. I avlsarbeidet har det ikke bare blitt fokusert på kjøtt- og melkemengde, men også på helse og fruktbarhet, noe som har ført til en bærekraftig rase. Tidlig ble det også tatt en beslutning om ikke å legge vekt på farge og utseende, noe som opprinnelig ble regnet som en kontroversiell beslutning. NRF-populasjonen er på vei til å bli en naturlig kollete rase. Dyra er vanligvis røde eller sorte med hvite avtegn (flekker).
Rasen opprettholdes og videreutvikles av avls- og seminorganisasjonen Geno, som eies av storfebøndene i Norge. Avlsarbeidet med NRF stambokføres av Kukontrollen, som er nasjonalt stambokregister. Blant annet har hver ku sitt eget helsekort der alle veterinærbehandlinger blir registrert. Fra 2016 vil avlen endres fra avkomsgransking til genomisk seleksjon.
NRF-sæd eksporteres til over 20 ulike land i verden.
Bulkskip

Bulkskip er lasteskip uten mellomdekk som anvendes for malm, korn og annet massegods. Tverrsnittet av lasterommet er åttekantet, idet tanktoppen (gulvet) skråner bratt oppover ute i sidene, og de øvre hjørner danner trekantede toppvingtanker. Dette gjør skipet selvtrimmende, idet lasten lettere fyller hele rommet når den styrtes om bord, slik at den ikke forskyver seg. Maskin og overbygg er plassert helt akterut. Lasteevnen er opp til ca. 200 000 tonn fordelt på 4–8 rom.
Fire søsken

Fire søsken er en serie underholdningsromaner av forfatteren Willy Ustad, utgitt av Bladkompaniet fra 1992 til 2001.  
Fire søsken skapte på 1990-tallet et lite stykke norsk forlagshistorie. Da første bind, Tyskertøs kom, etter ei fantasifull lansering i det tidligere Gestapohovedkvarteret i Trondheim, satte boka salgsrekord med 100 000 eksemplarer: Ingen førstebok i noen serie hadde solgt så godt, heller ikke i de populære seriene Morgan Kane og Sagaen om Isfolket. Serien solgte totalt i 1,6 millioner eksemplarer, et snitt på 40 000 eksemplarer per utgivelse.
Serien startet en ny trend og satte nye standarder for serieproduserte norske romanserier, også kalt populærlitteratur, triviallitteratur eller kiosklitteratur.
Den skilte seg fra tidligere norske serieromaner ved å være lagt til moderne tid, ha et gjennomgående historisk og kulturhistorisk tema (formingen av det det moderne Norge gjennom etterkrigstiden) og ved å ta opp provoserende temaer i samtiden som for eksempel rettsoppgjøret etter andre verdenskrig eller behandlingen av såkalte tyskertøser og tyskerunger. 
Den var også blant de første romanseriene som utnyttet tilknytning til en spesiell landsdel tematisk og markedsføringsmessig. Dette var på initiativ fra forlagsredaktør Finn Arnesen, som systematisk lette etter forfattere han trodde kunne skrive slike serier, og ba den ukjente industriarbeideren Ustad om å skrive om Trøndelag.

Bøkene

I likhet med Kjell Hallbings tidligere western-serie Morgan Kane, også på Bladkompaniet, bygget Fire søsken på grundig research. Under arbeidet med serien utførte Ustad journalistisk gravearbeide omkring sensitive emner i norsk etterkrigshistorie som ifølge ham selv førte til at han ble truet på livet. Fra andre bind inneholdt bøkene også stadig mer omfattende etterord, etter hvert utviklet til rene essays, om romanenes underliggende tema. Det fantes lesere som kjøpte bøkene bare for å få med seg disse etterordene.
Den litterære kvaliteten i serien var svært variabel, men lå på sitt beste godt over det leserne var vant til å forvente fra Bladkompaniets serier. Hver roman hadde et underliggende tema som tydelig har engasjert forfatteren og som han turnerte på en måte som fenget og skapte interesse. Han fikk også kritikerros for enkelte av sine kriminalintriger.

Dramatiseringer

Den første romanen i serien, Tyskertøs, er dramatisert både for radio og scene. Den hadde i 1995 premiere NRK Radioteatret. Nora Evensen har dramatisert boken for scene, med premiere på Hovedscenen i Trøndelag Teater november 2009.
Macgillycuddy's Reeks

Macgillycuddy's Reeks eller McGillycuddy's Reeks (irsk: Na Cruacha Dubha, som betyr «de sorte søylene») er en fjellkjede i grevskapet Kerry i Irland. Fjellkjeden er er litt over 19 kilometer lang. Blant fjellene i kjeden er Irlands høyeste fjell, Carrauntuohill på 1 039 meter og også de eneste andre to toppene på Irland som når over tusen meter, Beenkeragh som er 1 010 meter og Caher som er 1 001 meter. Det er også over 100 andre topper som er over 600 meter.
Fjellkjeden er del av det Armorikanske høylandet. De er dannet av sandstein som er formet av isbreer og ligger på Iveraghhalvøya nær Killarney.
Navnet på fjellkjeden kommer fra 1700-tallet, fra den irske klanen Macgillicuddy (eller McGillicuddy) som eide land i denne delen av grevskapet Kerry.
MacGillycuddy's Reeks er også navnet på en sang av Warren Zevon og den nordirske poeten Paul Muldoon, utgitt på Zevons album My Ride's Here.
Leinster Rugby

Leinster Rugby (best kjent som Leinster) er en irsk profesjonell Rugby Union lag fra provinsen Leinster i Irland. De konkurrerer i ligaen Pro14 og de to europeiske turneringene European Rugby Champions Cup eller European Rugby Challenge Cup (alt etter tabellplassering). Laget representerer Leinster-avdelingen av Irish Rugby Fotball Union. Leinster er en av fire irske profesjonelle rugbylag, og var et amatørlag fram til 1995. Den offisielle Leinster-drakten er marineblå, blå og hvit med den tradisjonelle Leinster-harpen, som er lagets logo.  
Leinster spiller hjemmekampene på RDS Arena eller Aviva Stadium i Dublin. De spilte på Donnybrook Stadium, også i Dublin, fram til 2007. Leinster vant ligaen i 2002, 2008, 2013 og 2014 og European Rugby Champions Cup (tidl. Heineken European Cup) i 2009, 2011, 2012 og 2018.
Arequipa-Antofalla-skjoldet

Rio Apa-skjoldet, eller Arequipa-Antofalla-terranet, er et 1–2 milliarder år gammelt fragment (terran) som er koblet til et kraton (grunnfjellsskjold) i Sør-Amerika. Et terran er et fragment av en tektonisk plate som har løsnet og deretter kollidert og festet seg til en annen plate. Dette skjedde under Sunsas-fjellkjededanningen  for 1 milliard år siden. Arequipa-Antofalla-skjoldet støtte da sammen med Amasonasskjoldet, som det henger sammen med.
Dette terranet har stikker bare så vidt opp i dagen ved den sørlige kysten av Peru, ved byene San Juan, Ocona og Mollendo. Men underjordisk omfatter det sørøstlige Peru og strekker seg inn i nordlige Chile og Bolivia hvor det stikker opp i dagen på et fåtall steder.
Berggrunnen består mye av gneis, båndgneis, og ulike varianter av granitt, samt enkelte steder granodioritt og migmatitt.
GSM-R

GSM-R (R for railway) er et lukket mobilnett (digitalt radiosystem), utviklet for jernbaner i Europa.
GSM-R er sentralt i utviklingen av European Rail Traffic Management System, et felles europeisk signalsystem for tog. 32 land i Europa er med.

GSM-R i Norge

I Norge har det blitt etablert et nytt nødkommunikasjonsnett for den norske jernbanen. Nettet ble i perioden 2005 til 2006 tatt i bruk på Nordlandsbanen, Meråkerbanen, Rørosbanen, Solørbanen, Raumabanen og Dovrebanen fra Trondheim til Dombås. 1. november 2007 ble resten av jernbanenettet dekket. 
Det operative senter for nettet i Norge er lagt til Trondheim, nærmere bestemt Marienborg.
Det overordnende ansvaret for GSM-R-systemet ligger hos Bane NOR og at nettverk og togradio kommuniserer med hverandre. Bane NOR skal dessuten godkjenne togselskapenes togradioer og telefoner, innbefattet softwareversjonen.
Det er togoperatørene som skal sørge for at de har godkjente radioer og telefoner samt at personalet har fått opplæring i å anvende dette.
Det er Statens jernbanetilsyn som godkjenner installasjon og anvendelse av utstyret.
Phở

Phở er en vietnamesisk rett som består av nudelsuppe og vanligvis biff eller kylling med krydder og risnudler. Den blir ofte servert som enkel snack til lave priser når som helst på dagen. Den spises vanligvis med spisepinner og en skje. Retten oppsto i 1900 i Nord-Vietnam og ble spredt sørover med folk som flyktet derfra etter den første indokinesiske krig da Vietnam ble delt i 1954. Frem til da hadde ikke retten vært spesielt populær i sør.
Retten tilberedes noe forskjellig i nord og i sør. I Hanoi er buljongen heller lys og middels krydret, mens i sør er kjøttknokene på forhånd blitt ekstra tilstekt over trekull slik at suppen får mer intensiv farge. I sør er gjerne krydringen mer omfattende.  
Fra Huế i det sentrale Vietnam kommer den beslektede nudelsuppen bún bò Huế.
Ústí nad Orlicí

Historie

Ústí nad Orlicí ble etablert 1241 av Wilhelm av Dunholz, siden Wilhelm krevde inn skatt og hersket over Lanškroun på den tiden. Den böhmiske kongen Wenzel II gav stedet i 1292 til Cistercienserordenen i Zbraslav. De gav siden stedet 1358 til bispedømmet i Litomyšl. Etter bispedømmets fall og konsekvensene av husitterkrigene fikk stedet en verdslig posisjon, og tilhørte blant andre de aristokratiske familiene Kostka z Postupic, Pernštejnové og Hrzán z Harasova. I 1544 ble byen kalt Wildenschwert første gangen.
Siden slutten av det 15. århundre eksisterte det en menighet av De bøhmiske brødre i byen, men den ble oppløst under motreformasjonen i 1626. Etter slaget ved det hvite fjell ble byen overbrakt til den aristokratiske familien Liechtenstein. I 1706 rammet en brann byen. 1795 løsrev Ústí nad Orlicí seg fra Huset Liechtenstein og ble en selvstendig by.
Zhongguancun

Zhongguancun (kinesisk: 中关村, pinyin: Zhōngguāncūn) er et subdistrikt som er blitt et teknologisk nøkkelområde i bydistriktet Haidian i Beijing. Det har fått tilnavnet «Kinas Silicon Valley».
Området er nordvest i byen, i et bånd mellom de nordvestlige avsnittene av Tredje ringvei og Fjerde ringvei. Men i videre forstand dekker det på folkemunne et videre område; noen kalle hele nordvestre Beijing for Zhongguancun.
Zhongguancun ble til på 1950-tallet, men ble ikke et alment innarbeidet begrep for det teknologistrøket det var blitt innen Chen Chunxian, et medlem av Det kinesiske vitenskapsakademi fikk den ide å skape et kinesisk Silicon Valley etter et besøk i USA. Denne planen ble virkeliggjort fra og med 1980-årene. Det kinesiske vitenskapsakademi ligger selv i dette området.
Gaten Zhongguancun ble snart kjent som elektronikkavenyen. I 1988 anerkjente regjeringen hva som var i gang, og gav området det lange og tunge navnet «Beijings eksperimentelle sone for høyteknologisk industriutvikling». Zhongguancun slo imidlertid raskt igjennom som synonym blant folk. Senere fikk man det nye navn «Zhongguancun vitenskaps- og teknologisone», og omfattet da et annerledes omskrevet område med syv anlegg kalt parker, Haidian Park, Fengtai Park, Changping Park, Electronics City (i Chaoyang, en annen del av byen), Yizhuang Park, Desheng Park og Jianxiang Park.Det opprinnelige Zhongguancun er det som myndighetene kaller Haidian Park. Området ligger nær to av Kinas fremste universiteter, Pekinguniversitetet og Tsinghuauniversitetet, og begge er engasjert i utviklingen i sonen. Rundt 100 000 studenter uteksamineres i Haidian Park hvert år.
De mest kjente selskapene som vokste frem i Zhongguancun er Stone Group, Founder Group og Lenovo Group, alle grunnlagt i 1984-85. Ifølge Beijings statistiske årbok for 2004 var det da over 12 000 høyteknologiske bedrifter i Zhongguancuns syv «parker», med 489 000 teknisk ansatte.
ISO 3166-2:LU

ISO 3166-2:LU er Luxembourgs del av ISO 3166-2, som er del av ISO 3166-standarden utgitt av International Organization for Stardardization, som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
For Luxemburg er det definert koder for tre distrikter.
Hver kode består av to deler, atskilt av en bindestrek. Første del er LU, ISO 3166-1 alfa-2-koden for Nederland. Andre del er en bokstav.
Mianyang

Mianyang (kinesisk: 绵阳; pinyin: Miányáng; Wade-Giles: Mian-yang) er en by på prefekturnivå og en stor by i provinsen Sichuan i det vestlige Kina. Befolkningen anslås (2004) til 5,2 millioner.
Mianyang er provinsens nest største by, etter hovedstaden Chengdu.

Historie

Mianyang, kalt Fujun i gammel tid, hadde et godt utviklet jordbruk under Qindynastiets tid (221–206 f.Kr.) og Handynastiets tid (206 f.Kr.–220 e.Kr.). Keiser Gaozu av Han organiserte området som fylke i 201 f.Kr. Dets beliggenhet var gunstig, og byen fikk også strategisk militær betydning ettersom den skjermet for Chengdu.

Kulturminner

Tårnet (阙 què) i det gamle prefektur Pingyang (平阳府君阙 Píngyáng fǔjūnquè) ble i 1961 oppført på Folkerepublikken Kinas liste over kulturminner.

Næringsliv

Mianyang er ett av Kinas største sentra for elektroindustri. Den har flere kjente forskningsinstitusjoner, som China Academy of Engineering Physics og China Air Dynamics Research and Development Center. Mange store bedrifter som Changhong Electronics Group Corporation, Jiuzhou Electronics Group, Shuangma Cement Group og Changcheng Special Steel Company har også sine hovedseter i Mianyang. Byen har seks universiteter og høyskoler, som er vel kjent for vitenskap og teknologi.
Ved byen ligger Mianyang vannkraftverk som inngår i det større Sanjiang-komplekset for vannrensing, flomkontroll, irrigasjon og kraftproduksjon.

Jernbane

Baoji-Chengdu-jernbanen løper gjennom området. Den knytter Baoji i naboprovinsen Shaanxi til Chengdu i Sichuan.

Vei

Kinas riksvei 108 løper gjennom området. Riksveien begynner i Beijing og fører via Taiyuan, Xi'an og Chengdu sør til Kunming i den sørvestlige provinsen Yunnan.
Murray–Darlingbekkenet

Murray–Darlingbekkenet (engelsk: Murray–Darling basin) er et bekken i sørøstlige Australia og har navnet sitt fra de to elvene Murray og Darling. Det har en sjudel av Australia som nedbørsfelt. Store deler av Australias jordbruksområder ligger i Murray–Darlingbekkenet og flere av disse gårdsbrukene er avhengige av vanntilførsel fra elvene. Den dekker mesteparten av delstatene New South Wales, Victoria og Australian Capital Territory, samt deler av Sør-Australia og Queensland.
Mesteparten av det 1 061 469 km² bekkenet er flatt, lavtliggende, langt inne i landet og mottar veldig lite direkte regn. Elvene er derfor vanligvis lange og med lav vannføring.
Upernavik lufthavn

Upernavik lufthavn (IATA:JUV, ICAO:BGUK) er en flyplass ved byen Upernavik, Grønland. Flyplassen er brukt som mellomlandingsflyplass for Air Greenland på vei til Qaanaaq lufthavn.
Sloaros

Sloaros  er en selvbetjent turisthytte i Setesdalsheiene drevet av DNT Sør.
Hytta ble bygget i 1983, opprustet siste gang i 2003. På Sloaros er det 22 sengeplasser. Over stua er det bygget en hems med god fremkommelighet.
Streets of Baltimore

«Streets of Baltimore» er en amerikansk sang med melodi og tekst av Tompall Glaser og Harlan Howard. Den ble skrevet i 1966. Det har blitt gjort flere coverversjoner av sangen.
Selv om Glaser var medopphavsmann var ikke hans gruppe Tompall Glaser & The Glaser Brothers den første til å spille inn sangen på plate. Den Chet Atkins-produserte versjonen med Bobby Bare ble utgitt i juni 1966. Glaser-brødrene spilte inn deres versjon først i september 1966.
Sangens jeg-person forteller oss at han brøt opp fra sitt hjem for på ta med sin hustru dit hun ønsket å være – i Baltimore. Etter å ha arbeidet hardt og forsøkt å skape et hjem, finner han ut at hustruen elsker Baltimore mer enn ham, så han vender tilbake til sin farm i Tennessee uten henne.

Norsk versjon

Terje Mosnes har skrevet en norsk tekst. På norsk bærer den tittelen «Etterstad».